
PROJEKT PRIPRAVA, OBLIKOVANJE IN UPORABA RAZVOJNIH REŠITEV NA PODROČJU IZBIRE IN RAZVOJA KADROV V ORGANIH DRŽAVNE UPRAVE - RAZVIJAMO KOMPETENCE PRIHODNOSTI
Strokovni članek, november 2025
Povratne informacije – ključ za razvoj zaposlenih
V sodobni državni upravi je neprekinjen razvoj zaposlenih ključnega pomena za trajnostno zagotavljanje storitev visoke kakovosti. Pri tem procesu imajo povratne informacije posebno vlogo. So namreč eden najpomembnejših vzvodov za učenje na delovnem mestu, nadgradnjo kompetenc in vzdrževanje motivacije v delovnem okolju. Za državno upravo je vzpostavitev kulture odprtega podajanja in sprejemanja povratnih informacij pomemben korak v smeri grajenja učeče se organizacije.
Povratne informacije za učenje in razvijanje kompetenc
Ena od temeljnih prednosti rednih povratnih informacij je spodbujanje stalnega učenja in razvijanja kompetenc zaposlenih. Zaposleni se preko povratnih informacij učijo iz svojih izkušenj: iz uspehov, ki jih je vredno ponoviti, in napak, iz katerih se lahko marsikaj naučijo. Kadar vodja ali sodelavec poda konkretno in pravočasno povratno informacijo o opravljenem delu, s tem zaposlenemu omogoči, da hitreje napreduje. Povratna informacija deluje kot ogledalo, ki posamezniku pokaže, kako učinkovito je njegovo vedenje v delovnem okolju, in usmeri njegov nadaljnji razvoj. Mnoga znanja in veščine se v delovnem okolju državne uprave pridobivajo postopoma, skozi različne delovne izzive. Če zaposlenemu nihče ne posreduje povratne informacije, lahko ostane v zmoti glede kakovosti svojega dela ali pa ne izkoristi v celoti priložnosti za izboljšave. Nasprotno pa sistematična povratna informacija (denimo po zaključenem projektu ali opravljenem zahtevnem opravilu) pomaga ozavestiti, kaj bi naslednjič lahko potekalo bolje. Tako se krepi kultura učenja v organizaciji, kjer vsakdo sproti pridobiva spoznanja za osebnostni in karierni napredek.
Primer dobre prakse: Na upravni enoti je starejša svetovalka prevzela vlogo mentorice novo zaposlenemu referentu in mu po vsaki opravljeni nalogi podala kratko povratno informacijo. Pohvalila je njegova uspešna ravnanja (npr. korekten odnos do strank) in mu hkrati nakazala možnosti izboljšav (npr. natančnejše izpolnjevanje obrazcev). Novi uslužbenec je zaradi teh sprotnih povratnih informacij že v nekaj mesecih samostojno obvladal delovne postopke, za katere bi sicer potreboval mnogo več časa. 
Povratne informacije kot spodbuda za motivacijo zaposlenih
Redne in iskrene povratne informacije nimajo vpliva le na znanje, temveč tudi na motivacijo in zavzetost zaposlenih. Ljudje se bolj potrudimo in hitreje napredujemo, ko razumemo, da je naše delo opaženo in cenjeno. 
Pohvala za dobro opravljeno delo je močan motivator. Zaposleni, ki prejme priznanje za svoj prispevek, bo z večjim zadovoljstvom nadaljeval v zastavljeni smeri. Enako pomembna je konstruktivna kritika, podana spoštljivo in z namenom razvoja: takšna povratna informacija zaposlenemu sporoča, da vodja verjame v njegovo zmožnost napredka in mu pomaga doseči višjo raven učinkovitosti. V obeh primerih se krepita motivacija in lojalnost, saj zaposleni čutijo, da je organizaciji in vodji mar zanje. 
Pomemben vidik motivacije je tudi občutek smisla in napredka, ki ga dobimo ob tem, ko slišimo konstruktivno razmišljanje o našem delu. Še posebej mlajše generacije zaposlenih pričakujejo pogostejše povratne informacije in mentorski slog vodenja, kjer so v dialogu s svojimi nadrejenimi. Kultura, v kateri so pohvale javno izrečene, usmeritve za izboljšanje pa podane na zaupnih razgovorih na štiri oči, ustvarja okolje zaupanja in spoštovanja.
Vloga povratnih informacij pri presoji kompetenc in uporabi kompetenčnega modela
Državna uprava je v zadnjih letih razvila kompetenčni model, ki opredeljuje ključne kompetence zaposlenih v državni upravi, od temeljnih do vodstvenih in delovno specifičnih kompetenc. Kompetenčni model služi kot orodje za načrtovanje razvoja kadrov. V praksi se model med drugim uporablja pri presoji kompetenc zaposlenih, v okviru letnih razgovorov. Pri tem procesu ima povratna informacija osrednjo vlogo: šele z njo rezultati presoje kompetenc dobijo svoj smisel in praktično vrednost za posameznika.
Ko nadrejeni presoja kompetence podrejenega (npr. presodi kompetenco Zavezanost strokovnosti), mora izsledke te presoje posredovati zaposlenemu na jasen in razumljiv način. Pri tem se vodja opre na kompetenčni model. Tako lahko podkrepi povratno informacijo s konkretnimi primeri vedenj, ki jih model opisuje na različnih ravneh. Na tak način je povratna informacija vezana na objektivne okvirje in jo zaposleni lažje sprejme kot konstruktivno smer za razvoj, ne kot osebno kritiko.
Pomembno je poudariti, da pri presoji kompetenc ni “dobrih” ali “slabih” povratnih informacij. Vse, kar je iskreno, dobronamerno, usmerjeno na vedenje in konkretno, je lahko koristno za posameznikov razvoj. Zato se v državni upravi spodbuja, da povratne informacije o rezultatih presoje kompetenc podajajo neposredno nadrejeni svojim sodelavcem, običajno na štiri oči in v dovolj obsežnem pogovoru (približno eno uro). Le tako lahko vodja in zaposleni skupaj temeljito interpretirata rezultate in poiščeta priložnosti za razvijanje kompetenc. Na koncu takšnega pogovora vodja skupaj z zaposlenim izdela konkretni razvojni načrt: opredelita ključne veščine ali znanja, ki jih bo zaposleni razvijal, ter načine za dosego tega (npr. določitev ustreznega usposabljanja, mentorja ali nove naloge, s katero bo krepil kompetenco). Tako presoja kompetenc postane izhodišče za dejanski napredek, ne zgolj številka, ki se zabeleži v kadrovski evidenci.
Primer dobre prakse: V organu državne uprave, kjer so izvedli 180° presojo kompetenc, so vsakemu udeležencu na razvojnem pogovoru neposredne vodje podali povratno informacijo. Eden od vodij je na primer iz povratnih informacij svojega nadrejenega spoznal, da premalo delegira naloge (vrzel pri kompetencah Učinkovito organiziranje procesov in Razvoj timov in posameznikov), saj se pogosto loteva vsega sam. V razvojni načrt sta vključila coaching za krepitev te veščine ter določila, da bo v naslednjih projektih namensko prenesel del odgovornosti na svoj tim. Naslednje leto so rezultati ponovne presoje pokazali občuten napredek, vodja je poročal o manjši preobremenjenosti in učinkovitejšem delu celotnega oddelka.
Model SBI
Za učinkovito podajanje povratnih informacij lahko uporabimo SBI model (Situation – Behavior – Impact), ki pomaga podati povratno informacijo jasno, konkretno in spoštljivo. 
Model temelji na treh korakih:
· Situacija (S) – najprej opišemo konkretno situacijo, v kateri je bilo določeno vedenje opaženo (npr. “Na zadnjem sestanku z vodji skupin …”).
· Vedenje (B) – nato opišemo opaženo vedenje, brez vrednotenja ali posploševanja (npr. “… si večino nalog prevzel nase in nisi razdelil odgovornosti med sodelavce.”).
· Učinek (I) – na koncu pojasnimo, kakšen učinek je imelo to vedenje na delo, tim ali rezultate (npr. “… Zaradi tega so sodelavci ostali pasivni, ti pa si bil preobremenjen.”).
Takšen pristop omogoča, da se pogovor osredotoči na konkretna dejanja in njihov vpliv, ne pa na osebnostne lastnosti posameznika. S tem se poveča verjetnost, da zaposleni povratno informacijo sprejme kot priložnost za razvoj in ne kot osebno kritiko.
Konkretne usmeritve za uvajanje in uporabo povratnih informacij
Nazadnje izpostavljamo tri ključne usmeritve, kako lahko vodje in kadrovske službe v državni upravi okrepijo prakso podajanja povratnih informacij ter s tem podprejo razvoj zaposlenih:
· Spodbujanje redne in konstruktivne povratne informacije	
Zaposleni naj redno prejmejo povratne informacije o svojem delu. To pomeni, da vodje redno pohvalijo dobro opravljeno nalogo in hkrati podajo usmeritve za izboljšanje, kadar je to potrebno. Namesto da bi čakali na letne pogovore, naj povratne informacije postanejo del vsakdanjega dela. Hkrati spodbujamo tudi odprto komunikacijo, zaposleni naj se počutijo sproščeni, da lahko tudi sami podajo povratno informacijo svojim nadrejenim. To pomaga krepiti zaupanje in sodelovanje v ekipi.

· Usposabljanje vodij za učinkovito podajanje povratnih informacij	
Povratne informacije so učinkovite le, če so podane na pravi način. Zato je pomembno, da se vodje redno usposabljajo, kako podati jasne, spoštljive in razvojno naravnane povratne informacije. Pomembno je, da vodje uporabljajo preizkušene tehnike, kot je na primer metoda »SBI« (situacija, vedenje, učinek), ki pomaga, da so povratne informacije konkretne in uporabne. Vodje naj se prav tako naučijo aktivnega poslušanja, da bi resnično razumeli mnenja in predloge svojih zaposlenih.

· Povezovanje povratnih informacij s kompetenčnim modelom in razvojem kadrov
Zaposleni naj povratne informacije povežejo s kompetencami, ki so ključne za njihov poklicni razvoj. Pri tem naj vodje uporabljajo kompetenčni model, ki bo pomagal usmeriti razvoj in usposabljanje zaposlenih. Po vsaki bolj poglobljeni povratni informaciji naj sledijo konkretni koraki, kot so določanje ciljev, usposabljanje ali mentorstvo ter spremljanje napredka. Tako se ustvarja krog nenehnega izboljševanja, kjer povratne informacije postanejo temelj za razvoj zaposlenih in uspeh organizacije.

Zaključek

Povratne informacije so ključne za razvoj zaposlenih v državni upravi, saj spodbujajo razvijanje kompetenc, povečujejo motivacijo in ustvarjajo kulturo nenehnega učenja. Redno in konstruktivno podajanje povratnih informacij omogoča zaposlenim, da razumejo svoje močne točke in področja za izboljšanje, kar prispeva k večji učinkovitosti ter zadovoljstvu. Povezovanje povratnih informacij s kompetenčnim modelom omogoča ciljno usmerjen razvoj, ki je usklajen s potrebami organizacije, kar pripomore k dolgoročnemu napredku tako posameznikov kot celotne državne uprave.

